 **seniori, zvýšte obozretnosť...!**

 Seniori sú skupinou ľudí, na ktorú sa pomerne často zameriavajú zlodeji a podvodníci. Mnohí žijú osamote, majú vysoký vek, sú neopatrní, dôverčiví, empatickí a ochotní pomôcť.

 A práve to využívajú páchatelia, ktorí ich svojím konaním mnohokrát pripravia o celoživotné úspory. Vymýšľajú rôzne legendy pod ktorými, či už osobne, prostredníctvom sociálnych sietí, no najmä telefonicky oslovujú seniorov. Ponúkajú tovar, vydávajú sa za pracovníkov rôznych inštitúcií, policajtov, poštárov i príbuzných seniora a pod.

 Polícia preto upozorňuje občanov, najmä tých, ktorí žijú osamelo a občanov vyššieho veku, aby nekomunikovali s cudzími ľuďmi, za žiadnych okolností ich nevpúšťali do bytu, neodovzdávali neznámym ľuďom žiadnu finančnú hotovosť, pri telefonickom kontakte s príbuznými spätne zavolali a zistili, či bol telefonát skutočne od nich.

 **V prípade, že Vás kontaktujú osobne alebo telefonicky neznáme osoby a máte podozrenie, že sa jedná o zlodejov či podvodníkov, kontaktujte IHNEĎ políciu na bezplatnom telefónnom čísle 158!**

Pripomíname - podvodníci a zlodeji ovládajú veľa spôsobov a manipulačných techník ako získať Vašu dôveru!

Nezabúdajte - podvodníkom stačí jeden telefonát, príp. osobná návšteva a môžete prísť o Vaše celoživotné úspory!

 Zároveň apelujeme aj na príbuzných, známych, či susedov, aby sa so seniormi rozprávali o rizikách a nástrahách, vysvetlili im legendy, ktoré používajú podvodníci a v neposlednom rade, aby pravidelne prízvukovali potrebu opatrnosti a ostražitosti.